Кыргыз Республикасынын Билим берүү жана илим министрлигинин

буйругуна тиркеме

«\_\_\_\_»\_\_\_\_\_\_\_\_\_\_2021 ж.

№\_\_\_\_\_\_\_\_\_\_\_\_\_\_\_\_\_

**КЫРГЫЗ РЕСПУБЛИКАСЫНЫН**

**БИЛИМ БЕРҮҮ ЖАНА ИЛИМ МИНИСТРЛИГИ**

**ЖОГОРКУ КЕСИПТИК БИЛИМ БЕРҮҮНҮН**

**МАМЛЕКЕТТИК БИЛИМ БЕРҮҮ СТАНДАРТЫ**

**Даярдоонун багыты: 570400 Дизайн**

**Квалификациясы: магистр**

**Бишкек 2021**

**1. ЖАЛПЫ ЖОБОЛОР**

**1.1.**  Жогорку кесиптик билим берүүнүн **570400 – «Дизайн»** багыты боюнча Мамлекеттик билим берүү стандарты “Билим берүү жөнүндө” Мыйзамга жана билим берүү чөйрөсүндөгү Кыргыз Республикасынын башка ченемдик укуктук актыларына ылайык Кыргыз Республикасынын билим берүү чөйрөсүндөгү ыйгарым укуктуу мамлекеттик органы тарабынан иштелип чыкты жана Кыргыз Республикасынын Министрлер Кабинети тарабынан аныкталган тартипте бекитилген.

Бул Мамлекеттик билим берүү стандартын аткаруу магистрлерди даярдоо боюнча кесиптик билим берүү программаларды ишке ашыруучу бардык ЖОЖдор үчүн уюштуруучулук-укуктук формаларына карабастан милдеттүү болуп эсептелет.

**1.2.** **Терминдер, аныктамалар, белгилөөлөр, кыскартуулар**. Жогорку кесиптик билим берүүнүн ушул Мамлекеттик билим берүү стандартында "Билим берүү жөнүндө" Кыргыз Республикасынын Мыйзамына жана Кыргыз Республикасы жогорку кесиптик билим берүү жаатында белгиленген тартипте кабыл алган эл аралык документтерге ылайык терминдер жана аныктамалар пайдаланылат.

* **негизги билим берүү программасы** - максаттарды, күтүлүүчү натыйжаларды, даярдоонун тийиштүү багыты боюнча билим берүү процессин ишке ашыруунун мазмунун жана уюштурулушун регламенттөөчү окуу-методикалык документтердин жыйындысы;
* **даярдоонун багыты** - ар түрдүү профилдеги, фундаменталдуу даярдоонун жалпылыгы негизиндеги интеграцияланган жогорку кесиптик билимдүү кадрларды (адистерди, бакалаврларды жана магистрлерди) даярдоо үчүн билим берүү программаларынын жыйындысы;
* **профили** - негизги билим берүү программасынын конкреттүү бир түргө багытталышы жана (же) кесиптик иш объекти;
* **компетенция** - окуучунун билим берүү чөйрөсүндө анын белгилүү бир тармакта натыйжалуу иш алып баруусу үчүн зарыл болгон алдын-ала аныкталган социалдык талабы (ченеми);
* **бакалавр** – жогорку кесиптик билимдин квалификациялык деңгээли, белгилүү бир кесиптик иш жүргүзүүгө же тийиштүү багыт боюнча "магистр" академиялык даражасын алуу үчүн окуусун улантууга укук берет;
* **магистр** – жогорку кесиптик билимдин квалификациялык деңгээли, аспирантурага жана (же) негизги доктордук программасына (PhD- / профили боюнча) кирүү укугун берүү жана кесиптик ишти жүзөгө ашыруу;
* **кредит** - негизги кесиптик билим берүү программасынын сыйымдуулугунун шарттуу өлчөмү;
* **окутуунун натыйжалары** - негизги билим берүү программасы/модулу боюнча окуунун натыйжасында ээ болгон компетенциялар;
* **деңгээлин тегиздөөчү курстар** – тиешелүү багыт (адистик) боюнча базалык билими жок студент-магистранттар биринчи окуу жылында өздөштүргөн дисциплиналар, багыт боюнча магистрлерди даярдоонун базалык билим берүү программасын өздөштүрүү үчүн зарыл болгон негизги кесиптик билимге жана компетенцияларга ээ болуу үчүн;
* **жалпы илимий компетенциялар** - кесиптик иш-аракеттердин баарына (же көпчүлүгүнө) мүнөздүү мүнөздөмөлөр: үйрөнүү, талдоо жана синтездөө ж.б. жөндөмдүүлүк;
* **инструменталдык компетенциялар** - таанып-билүү жөндөмдөрүн, идеяларды жана ой-пикирлерди түшүнүү жана колдонуу жөндөмүн камтыйт; усулдук жөндөмдөр, айлана-чөйрөнү түшүнүү жана башкаруу, убакытты уюштуруу, окуу стратегиясын түзүү, чечим кабыл алуу жана көйгөйлөрдү чечүү; технологиялык көндүмдөр, технологияларды колдонууга байланышкан көндүмдөр, компьютердик билимдер жана маалыматты башкаруу мүмкүнчүлүктөрү; тилдик жөндөмдөр, коммуникативдик компетенциялар;
* **социалдык-инсандык жана жалпы маданий компетенциялар** - сезимдерди жана мамилелерди билдирүү жөндөмүнө, сынчыл ой жүгүртүүгө жана өзүн-өзү сынга алуу жөндөмүнө, ошондой эле социалдык өз ара аракеттенүү жана кызматташуу процесстерине байланыштуу социалдык көндүмдөр, топтордо иштөө, социалдык жана этикалык милдеттенмелерди кабыл алуу;
* **кесиптик стандарт** - кесиптик иш-аракеттердин белгилүү бир түрүн, анын мазмунуна жана сапатына карата талаптарды аныктаган жана кызматкердин ишинин түрүнө карабастан, кандай гана болбосун уюмдун курамында өз ордун ээлөө үчүн кызматкердин квалификациясынын сапаттык деңгээлин сүрөттөгөн фундаменталдык документ.

**1.3.** **Кыскартуулар жана белгилөөлөр**.

Учурдагы мамлекеттик билим берүү стандартында колдонулган төмөндөгү кыскартуулар көрсөтүлөт:

**МББС** - Мамлекеттик билим берүү стандарты;

**ЖКББ** - жогорку кесиптик билим берүү;

**НББП** - негизги билим берүү программасы;

**ОМБ** - окуу-методикалык бирикме;

**ЖИК** - жалпы илимий компетенциялар;

**ИК** - инструменталдык компетенциялар;

**КК** - кесиптик компетенциялар;

**СИЖМК** - социалдык-инсандык жана жалпы маданий компетенциялар.

**2. Колдонуу чөйрөсү**

**2.1.** Жогорку кесиптик билим берүүнүн ушул Мамлекеттик билим берүү стандарты (мындан ары ЖКББ МББС) магистрлерди даярдоо багыты боюнча негизги билим берүү программаларын ишке ашыруудагы милдеттүү нормалардын, эрежелердин жана талаптардын жыйындысы жана **570400 Дизайн** уюштуруучулук-усулдук документтерди иштеп чыгуу, Кыргыз Республикасынын аймагында магистр даярдоонун тийиштүү багыты боюнча лицензиясы бар, бардык жогорку кесиптик билим берүүчү билим берүү мекемелеринин, менчик формасына жана ведомстволук формаларына карабастан жогорку кесиптик билим берүүнүн негизги билим берүү программаларын өздөштүрүү сапатын баалоо үчүн негиз болуп эсептелет.

**2.2.** Ушул ЖКББ МББСын **570400 Дизайн** багыты боюнча негизги пайдалануучулар төмөнкүлөр болуп саналат:

* жождордун администрациясы жана илимий-педагогикалык курамы (профессордук-окутуучулук курам, илимий кызматкерлер), өздөрүнүн жождорундагы ошол багыт жана даярдоонун деңгээли боюнча илимдин, техниканын жана социалдык чөйрөнүн жетишкендиктерин эсепке алып, негизги кесиптик билим берүү программаларын иштеп чыгуу, натыйжалуу ишке киргизүү жана жаңылоо үчүн жооптуу адамдар;
* ошол багытында жана деңгээлинде даярдоонун жождун негизги билим берүү программасын өздөштүрүү үчүн өзүнүн окуу ишин натыйжалуу ишке ашыруу үчүн жооптуу студенттер;
* тийиштүү кесиптик иш чөйрөсүндөгү адистердин жана иш берүүчүлөрдүн бирикмелери;
* Кыргыз Республикасынын билим берүү чөйрөсүндөгү аткаруу бийлигинин борбордук мамлекеттик органынын тапшыруусу боюнча негизги билим берүү программаларын иштеп чыгууну камсыз кылуучу окуу-методикалык бирикмелер жана кеңештер;
* жогорку кесиптик билим берүүнү каржылоону камсыз кылуучу аткаруу бийлигинин мамлекеттик органдары;
* аткаруу бийлигинин мамлекеттик жогорку кесиптик билим берүү системасында мыйзамдардын сакталышына контролду камсыз кылуучу ыйгарым укуктуу органдары;
* жогорку кесиптик билим берүү жаатындагы билим берүү программаларын жана уюмдарын аккредитациялоону ишке ашыруучу аккредитациялоо агенттиктери.

**2.3.** **Абитуриенттердин даярдыгынын деңгээлине талаптар**

**2.3.1.** "Магистр" квалификациясын ыйгаруу менен жогорку кесиптик билим алууга талапкер абитуриенттин билим деңгээли тийиштүү багыт боюнча "бакалавр" квалификациясы ыйгарылган же өз адистиги боюнча "адис" квалификациясы ыйгарылган жогорку кесиптик билим.

**2.3.2.** Абитуриенттин тийиштүү багыт боюнча жогорку кесиптик "бакалавр" квалификациясы же ылайыктуу адистик боюнча «адис» квалификациясы ыйгарылган билими тууралуу мамлекеттик үлгүдөгү документи болушу керек.

**3. Даярдоонун багыттарынын жалпы мүнөздөмөсү**

**3.1.** Кыргыз Республикасында **570400 Дизайн**  даярдоо багыты боюнча төмөнкүлөр ишке ашырылат:

- Бакалаврларды даярдоо боюнча ЖКББ НББП;

- Магистрлерди даярдоо боюнча ЖКББ НББП.

Бакалаврларды даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн жождордун бүтүрүүчүлөрүнө "бакалавр" квалификациясын ыйгаруу менен жогорку билими тууралуу диплом берилет.

Магистрлерди даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтыктоо аттестациясынан ийгиликтүү өткөн жождордун бүтүрүүчүлөрүнө "магистр" квалификациясы ыйгарылуу менен жогорку билими тууралуу диплом берилет.

Магистрлерди даярдоонун багытынын алкагында, ЖКББ НББПнын профилдери университет тарабынан тармактык/сектордук квалификациянын алкагына (эгер болсо) негизделет.

**3.2.** Күндүзгү окуу формасындагы ЖКББнын базасында **570400 Дизайн** багыты боюнча магистрлерди даярдоо боюнча ЖКББ НББПны өздөштүрүүнүн ченемдик мөөнөтү күндүзгү окуу формасындагы жалпы орто же кесиптик орто билим базасында **6** жылдан кем эмести түзөт, "бакалавр" квалификациясы ыйгарылган жогорку кесиптик билим берүү базасында - **2** жылдан кем эмести түзөт.

"Бакалавр" квалификациясын ыйгаруу менен ырасталган, жогорку кесиптик билимдин базасында күндүзгү-сырттан (кечки) жана сырттан окуу формалары боюнча магистрлерди даярдоодо ЖКББ НББПны өздөштүрүүнүн, ошондой эле окутуунун ар түрдүү формалары айкалышкан жана дистанттык билим берүү технологиялары пайдаланылган учурдагы мөөнөттөрү жож тарабынан күндүзгү окуу формасындагы өздөштүрүүнүн белгиленген ченемдик мөөнөтүнө салыштырмалуу **жарым** жылга узартылат.

Толук жогорку кесиптик билимдин негизинде "адис" квалификациясы менен магистрлерди даярдоо үчүн ЖКББ НББПны өздөштүрүү мөөнөтү **бир** жылдан кем эмес.

Бакалаврды даярдоонун жана адистиктердин байланышы жок багыттары боюнча жогорку кесиптик билими бар абитуриенттер үчүн билим берүү программасын өздөштүрүү мөөнөтү тиешелүү багыттагы магистрлерди даярдоо боюнча ЖКББ НББПнын базалык кесиптик билимин жана компетенцияларын түзүүчү деңгээлин тегиздөөчү курстарды өздөштүрүүнүн эсебинен көбөйөт.

Жеке окуу планына ылайык окууда, билиминин формасына карабастан, окуу мөөнөтүн университет өз алдынча белгилейт.

Ден-соолугунун мүмкүнчүлүктөрү чектелүү адамдардын жеке окуу пландарына ылайык окуу учурунда университет тиешелүү билим берүү формасы үчүн белгиленген мөөнөткө салыштырмалуу мөөнөттү узартууга укуктуу.

Магистрлерди даярдоо багытында ЖКББ НББПнын билим берүү программасын иштеп чыгуунун башка ченемдик шарттары Кыргыз Республикасынын Министрлер Кабинети тарабынан белгиленет.

**3.3.** Күндүзгү билим берүүчү орто жалпы же орто кесиптик билимдин базасында магистрлерди даярдоодогу НББПны өздөштүрүүнүн жалпы эмгек сыйымдуулугу **360** кредиттен кем эмес жана "бакалавр" квалификациясы ыйгарылган жогорку кесиптик билимдин базасында **120** кредиттен кем эмести түзөт.

Күндүзгү окуу формасы боюнча окуу жылындагы ЖКББ НББПнын эмгек сыйымдуулугу 60тан кем эмес кредитке барабар.

Бир окуу семестринин эмгек сыйымдуулугу 30дан кем эмес кредитке барабар (окуу процесси эки семестр болуп курулганда).

Бир кредит студенттин окуу ишинин 30 саатына эквиваленттүү (анын ичинде анын аудиториялык, өз алдынча иштери жана аттестациянын бардык түрлөрү).

Күндүзгү-сырттан (кечки) жана сырттан окуу формалары боюнча НББПнын, ошондой эле окутуунун ар түрдүү формалары айкалышкан учурдагы эмгек сыйымдуулугу окуу жылында 48ден кем эмес кредитти түзөт. Окуунун акыркы жылынын эмгек сыйымдуулугу НББПнын жалпы татаалдыгын камсыз кылуу зарылчылыгын эске алуу менен аныкталат.

**3.4.** **570400 Дизайн** багыты боюнча даярдоонун ЖКББ НББПнын инсанды окутуу жана тарбиялоо жаатындагы максаттары.

**3.4.1.** **570400 Дизайн** багыты боюнча ЖКББ НББПнын окутуу жаатындагы даярдоонун максаты:

дизайн жаатында инновациялык кесиптик ишмердүүлүктү жүргүзүүгө жөндөмдүү, социалдык мобилдүүлүгүнө жана эмгек рыногундагы туруктуулугуна көмөктөшкөн универсалдуу жана кесиптик компетенцияларына ээ магистерлерди даярдоо.

**3.4.2.** **570400 Дизайн** багыты боюнча ЖКББ НББПнын инсанды тарбиялоо жаатындагы даярдоонун максаты болуп, максатка умтулгандык, уюшкандык, эмгекчилдик, жоопкерчиликтүүлүк, жарандуулук, коммуникативдүүлүк, толеранттуулук, алардын жалпы маданиятын жогорулатуу ж.б. эсептелинет.

Инсанды тарбиялоо жаатында 570400 Дизайнды окутуу багытындагы ЖКББ НББПнын максаты бүтүрүүчүлөрдүн социалдык жана инсандык сапаттарын калыптандыруу: максатка умтулуу, уюшкандык, эмгекчилдик, жоопкерчиликтүүлүк, жарандуулук, коммуникативдүүлүк, толеранттуулук, жалпы маданиятты өркүндөтүү эсептелинет.

**3.5.** **Бүтүрүүчүлөрдүн кесиптик иш чөйрөсү**

Бүтүрүүчүлөрдүн кесиптик иш чөйрөсү **570400 Дизайн** даярдоо багыты боюнча төмөнкүлөрдү камтыйт:

- Архитектура, долбоорлоо, геодезия, топография жана дизайн (дизайн чөйрөсүндө – тармактар боюнча);

- Маданият жана искусство (сүрөт жана заманбап искусство, чыгармачылык жана маданий-агартуучулук иш-чаралар);

- Байланыш, маалыматтык жана коммуникациялык технологиялар (графикалык жана колдонуучу интерфейсинин дизайнын иштеп чыгуу);

- Билим берүү жана илим (чөйрөдө: мектепке чейинки, баштапкы жалпы, негизги жалпы, орто жалпы билим берүү, кесиптик билим берүү, кесиптик билим берүү, кошумча билим берүү; илимий изилдөө);

- Жалпыга маалымдоо каражаттары, басмакана жана полиграфия (объекттерди жана визуалдык маалымат, идентификация жана байланыш тутумдарын долбоорлоо жаатында);

- Жеңил жана текстиль өнөр жайы (балдардын кийимдерин жана бут кийимдерин, балдардын оюн чөйрөсүн жана буюмдарын ж.б. өнөр жайлык долбоорлоо жаатында);

- Жыгач иштетүү жана целлюлоза-кагаз өнөр жайы, эмерек өндүрүү (сериялуу жана атайын өндүрүшүнүн шартында эмеректерди жана жыгач иштетүү дизайн жаатында);

- Автомобилдик өнөр жай (транспорт каражаттарын өндүрүү боюнча дизайн долбоорлорду иштеп чыгуу);

- Өнөр жайдагы кесиптик иштин кескин түрлөрү (өнөр жай дизайн жана эргономика жаатында);

- Кызматтар (илимий жана технологиялык кызматтар жана аларга байланыштуу изилдөө жана иштеп чыгуу; өнөр жай талдоо жана изилдөө кызматтары; компьютерлерди жана программалык камсыздоолорду иштеп чыгуу жана иштеп чыгуу - интерьер дизайны, өнөр жай дизайны, көркөм дизайн, таңгактоо жаатындагы дизайн кызматтары, сүрөт түзүү кызматтары) (өнөр жай эстетикасы)).

Бүтүрүүчүлөр билим деңгээли жана алган компетенциялары кызматкердин квалификациясынын талаптарына ылайык келүү шарты менен кесиптик ишти башка тармактарда жана (же) кесиптик иш чөйрөсүндө жүзөгө ашыра алышат.

**3.6. Магистрдик программаны өздөштүргөн бүтүрүүчүлөрдүн кесиптик ишмердүүлүгүнүн объектилери**

570400 Дизайнды даярдоо багытындагы бүтүрүүчүлөрдүн кесиптик ишмердүүлүгүнүн объектилери:

- предметтик-мейкиндик чөйрөсүнүн комплекстери жана системалары ( ар түрдүү багыттагы имараттардын интерьери; имараттардын жана курулуштардын ички мейкиндиктери, ачык мейкиндиктери; шаар чөйрөсүнүн, ландшафт чөйросүнүн дизайн объектилери жана комплекстери);

- калктын керектөө товарларынын жана маданий-тиричилик багытындагы буюмдардын, транспорт каражаттарынын, полиграфиялык жана башка басмалардын ар кандай түрлөрүнүн – өнөр жай продукцияларынын концепциялары жана системалары;

- тармактык жана маалыматтык мейкиндиктин, визуалдык-коммуникативдик чөйрөнүн комплекстери жана системалары;

- маданий, социалдык жаан гуманитардык кубулуштар, процесстер жана мамилелер;

- массалык, маданий, маркетинг окуялары жана иш-чаралары;

- билим берүү жана изилдөө долбоорлор жана программалар.

**3.7. Бүтүрүүчүлөрдүн кесиптик ишмердүүлүгүнүн түрлөрү:**

***-*** чыгармачыл, долбоордук жана инновациялык;

- уюштуруучулук-башкаруучулук;

***-*** илимий-изилдөөчүлүк жана педагогикалык.

Бүтүрүүчү негизинен даярдалып жаткан кесиптик иш-аракеттердин конкреттуу түрлөрү жогорку окуу жайы тарабынан тийиштүү кесиптик стандарттын негизинде (эгер бар болсо) же кызыкдар иш берүүчүлөр менен биргеликте иштелип чыккан билим берүү программасынын мазмунун аныкташы керек.

3.8. Бүтүрүүчүлөрдүн кесиптик ишинин милдеттери:

**чыгармачыл, долбоордук жана инновациялык иш-чөйрөсүндө:**

- долбоор алдында изилдөөнүн негизинде, дизайн-көйгөйлөрдү жана алардын чечимдерин көз карандысыз издөө, концепцияларды жана программаларды түзүү;

- адекваттуу деңгээлде ( анын ичинде көркөм, маданий же маалыматтык мүнөздөгү) чыгармачылык долбоорлорду, иштерди түзүү;

- актуалдуу, ата мекендик жана чет элдик дизайн профессионалдык контекстине татыктуу, объекттерди, процесстерди жана системаларды түзүү, трансформациялоо жана узак мөөнөттүү өнүктүрүү үчүн дизайн долбоорлорду иштеп чыгуу;

- эксперименталдык же инновациялык мүнөздөгү долбоорлорду иштеп чыгуу жана демилгелөө;

***- уюштуруучулук-башкаруучулук иш-чөйрөсүндө:***

- коллективдүү кесиптик ишмердүүлүктү пландаштыруу жана уюштуруу;

- дизайн тармагында долборлорду иштеп чыгуу менен алектенген фирмаларда, уюмдарда, мекемелердин структуралык бөлүмдөрүндө же дизайн-студияларынын чыгармачыл коллективин, долбоордук ишмердүүлүгүн башкаруу;

- профиль чөйрөсүндө долбоорлоо иштерин башкаруу;

- долбоордун ишке ашырылышына автордук көзөмөл жүргүзүү.

***- илимий-изилдөөчүлүк иш-чөйрөсүндө:***

- заманбап илимий-техникалык маалыматтарды чогултуу, системалаштыруу жана талдоо, анын ичинде алдыңкы ата мекендик жана чет өлкөлүк дизайн тажрыйбасы жаатында (программанын профилине ылайык);

- кардарлардын (жана / же келечектеги колдонуучулардын) долбоорлонгон объектилерге жана системаларга карата болгон талаптарын же муктаждыктарын изилдөө;

- дизайн жаатында долбоорлоо алдындагы, долбоорлоо жана дизайндан кийинки изилдөөлөрдү жүргүзүү; алардын натыйжаларын талдоо;

- отчеттор, макалалар түрүндө жүргүзүлгөн изилдөөлөрдүн натыйжаларын көрсөтүү;

***- педагогикалык иш-чөйрөсүндө:***

- билим берүү программаларын жана жекече билим берүү траекториясын түзүүгө катышуу;

- студенттердин кесиптик жана адистештирилген даярдыгы үчүн, анын ичинде маалыматтык технологияларды колдонуу менен, жаңы сабактардын жана факультативдик курстардын мазмунун түзүүгө катышуу;

- багыттагы сабактар ​​боюнча лабораториялык иштерди жана семинарларды уюштуруу жана модернизациялоо;

- кесиптик жана адистештирилген дисциплиналар боюнча окуу-методикалык куралды иштеп чыгуу;

- окуу сабактарын өткөрүү.

**4. НББПны ишке ашыруунун шарттарына карата жалпы талаптар**

4.1. Жождун НББПны ишке ашыруудагы укуктарына жана милдеттүүлүктөрүнө карата жалпы талаптар.

**4.1.1.** Жождор даярдоонун багыты боюнча НББПны өз алдынча иштеп чыгышат. НББП Кыргыз Республикасынын даярдоо багыттары боюнча тийиштүү мамлекеттик билим берүү стандартынын негизинде иштелип чыгат жана жождун окумуштуулар кеңешинде бекитилет.

Жождор НББПны илимдин, маданияттын, экономиканын, техниканын, технологиялардын жана социалдык чөйрөнүн өнүгүүсүн эсепке алып, жождо билим берүүнүн сапатынын кепилдигин камсыз кылуу боюнча төмөндө камтылган сунуш-көрсөтмөлөрдү кармануу менен кеминде 5 жылда бир жолудан кем эмес жаңылап турууга милдеттүү:

* бүтүрүүчүлөрдү даярдоонун сапатын камсыз кылуу боюнча стратегиялардын иштелишинде;
* билим берүү программаларын мониторингдөөдө, мезгил-мезгили менен рецензиялоодо;
* так макулдашылган критерийлердин негизинде студенттердин билимдеринин жана билгичтиктеринин, бүтүрүүчүлөрдүн компетенцияларынын деңгээлин баалоонун объективдүү өтүү тартиптеринин иштелишинде;
* окутуучулук курамдын сапатын жана компетенттүүлүгүн камсыз кылууда;
* бардык ишке ашырылуучу билим берүү программаларын жетиштүү ресурстар менен камсыз кылууда, аларды колдонуунун натыйжалуулугун көзөмөлдөөдө, анын ичинде окуп жаткандарды сурап билүү жолу менен;
* өз ишин (стратегиясын) баалоо үчүн макулдашылган критерийлер боюнча өзүн өзү изилдөөнү жана башка билим берүү мекемелери менен салыштыруу аркылуу үзгүлтүксүз жүргүзүүдө;
* коомчулукту өзүнүн изилдөөлөрүнүн жыйынтыктары, пландары, жаңылоолору тууралуу маалымдоодо.

**4.1.2.** Студенттердин жана бүтүрүүчүлөрдүн даярдоонун сапатын баалоо алардын учурдагы, орто аралык жана жыйынтыктоочу мамлекеттик аттестациясын камтышы керек. Баалоочу каражаттардын базасы жож тарабынан иштелип чыгат жана бекитилет.

Студенттерди жана бүтүрүүчүлөрдү аттестациялоого, бүтүрүүчү квалификациялык иштердин мазмунуна, көлөмүнө жана түзүмүнө коюлуучу талаптар жождун бүтүрүүчүлөрүн жыйынтыктоочу мамлекеттик аттестациялоо боюнча жобону эске алуу менен аныкталат.

**4.1.3.** НББПны иштеп чыгууда жожду бүтүрүүчүлөрдүн социалдык-инсандык компетенцияларын (мисалы, социалдык өз ара аракеттенүү компетенцияларын, өзүн өзү уюштурууну жана системалык-ишмердик мүнөздөгү өз алдынча башкарууну) түзүү мүмкүнчүлүктөрү аныкталуусу керек. Жож социалдык-маданий чөйрөнү түзүп калыптандырууга, инсандын ар тараптуу өнүгүүсү үчүн зарыл шарттарды түзүүгө милдеттүү.

**4.1.4.** Жогорку окуу жайынын НББПсында студенттин тандоосу боюнча дисциплиналарды камтылыш керек. Студенттин каалоосу боюнча дисциплиналарды түзүүнүн тартибин жождун окумуштуулар кеңеши аныктайт.

**4.1.5.** Жож студенттердин өзүнүн окуу программасын түзүүгө катышуусуна реалдуу мүмкүнчүлүк камсыз кылууга милдеттүү.

**4.1.6.** Жож НББПны түзүүдө студенттерди алардын укуктары жана милдеттүүлүктөрү менен тааныштырууга, студенттер тандап алган дисциплиналар алар үчүн милдеттүү болуп эсептелинээрин, ал эми алардын суммалык эмгек сыйымдуулугу окуу планында каралгандан кем болбошу керектигин түшүндүрүүгө милдеттүү.

**4.2.** Студенттин НББПны ишке ашыруудагы укуктарына жана милдеттерине карата жалпы талаптар.

**4.2.1.** Студенттер алардын тандоосу боюнча окуу дисциплиналарын өздөштүрүүгө бөлүнгөн окуу убактысынын көлөмүнүн чектеринде НББПда алдын ала каралган конкреттүү дисциплинаны тандап алууга укуктуу.

**4.2.2.** Студент өзүнүн жекече билим берүү траекториясын түзүүдө дисциплинаны тандоо боюнча жождо консультация алуу жана алардын даярдоонун (адистештирүүнүн) болочок профилине таасир этүү укугуна ээ.

**4.2.3.** Студенттер жождун НББПсында алдын ала каралган бардык тапшырмаларды белгиленген мөөнөттөрдө аткарууга милдеттүү.

**4.3.** Студенттин окуу жүгүнүн максималдуу көлөмү анын аудиториялык жана аудиториядан тышкаркы (өз алдынча) окуу ишинин бардык түрлөрүн камтуу менен, жумасына 45 саат болуп белгиленет.

Жумасына аудиториялык сабактардын күндүзгү окуу формасындагы көлөмүн МББС аныктайт, ЖКББнын деңгээлин жана даярдоонун багытынын спецификасын эсепке алуу менен, ар бир окуу дисциплинасын үйрөнүүгө бөлүнгөн жалпы көлөмдүн 25 пайызынан кем эмесин түзөт.

**4.4.** Күндүзгү-сырттан (кечки) окуу формасында аудиториялык сабактардын көлөмү жумасына 16 сааттан аз болбошу керек.

**4.5.** Сырттан окуу формасында окутуучу менен сабак окуу мүмкүнчүлүгү студентке жылына 160 сааттан аз эмес көлөмдө камсыз кылынуусу керек.

**4.6.** Окуу жылындагы каникулдук убакыттын жалпы көлөмү 7-10 жумадан кем эмес, мунун ичинде кыш мезгилинде 2 жумадан кем эмес жана 4 жумадан кем эмес дипломдон кийинки каникул убакытты түзүүсү керек.

**5. Магистрлерди даярдоо боюнча НББПнын талаптары**

**5.1.** **Магистрлерди даярдоо боюнча НББПны өздөштүрүүнүн натыйжаларына коюлуучу талаптар.**

**570400 Дизайн** багыты боюнча НББПнын максаттарына ылайык «магистр» квалификациясына ээ болгонбүтүрүүчү ушул ЖКББ МББСнын 3.4 жана 3.8-пункттарында көрсөтүлгөн кесиптик иштин милдеттерине ылайык төмөндөгү компетенцияларга ээ болушу керек:

**а) универсалдуу:**

**– *жалпы илимий* (ЖИК):**

**ЖИК-1.** Жарандык демократиялык коомдун баалуулуктарын өнүктүрүүгө, социалдык адилеттүүлүктү камсыз кылууга, дисциплиналар аралык жана инновациялык мамилелердин негизинде идеологиялык, социалдык жана жеке маанилүү көйгөйлөрдү чечүүгө багытталган стратегиялык милдеттерди талдай жана чече алат;

***- инструменталдык (ИК):***

**ИК-1.** Чет тилдердин биринде адистештирилген жана чектеш тармактардын деңгээлинде кесипкөй талкууларды жүргүзө алат;

**ИК-2.** Инновациялык жана илимий ишмердүүлүктө колдонуу үчүн маалыматтык технологияларды жана чоң маалыматтарды колдонуу менен жаңы билимди жаратууга жөндөмдүү;

***-социалдык-инсандык жана жалпы маданий (СИЖМК):***

**СИЖМК-1.** Максатка жетүү үчүн эксперттик / кесиптик топтордун / уюмдардын ишин уюштурууга жөндөмдүү;

**б) кесиптик (КК):**

***чыгармачыл, долбоордук жана инновациялык иш-чөйрөсүндө:***

**КК-1.** Заманбап дизайн контекстинде актуалдуу, өнүгүү тенденцияларына, милдеттерине адекваттуу долбоорлоо жүргүзүүгө жөндөмдүү - объекттерди, процесстерди жана системаларды түзүү жана трансформациялоо боюнча;

**КК-2.** Көйгөйдү издөөнү жүргүзүүгө, изилдөөгө, дизай ишмердүүлүк сферасына ар түрдүү дисциплиналардын билимдерин киргизүүгө жана интеграциялоого негизделген, заманбап жана перспективалуу дизайн өнүгүүсүн контекстинде долбоордун идеяларын жана чечимдерин чыгармачылык менен синтездөөгө жөндөмдүү;

**КК-3.** чыгармачылык долбоорлорду, иштерди ( анын ичинде көрком, маданий же маалыматтык мүнөздөгү) адекваттуу деңгээлде түзүүгө жөндөмдүү**;**

**КК-4.** Инновациялык же эксперименталдык долбоорлорду иштеп чыгууга жана демилгелөөгө жөндөмдүү**;**

***- уюштуруучулук-башкаруучулук иш-чөйрөсүндө:***

**КК-5.** Жамааттык кесиптик иш-чараларды пландаштырууга жана уюштурууга жөндөмдүү;

**КК-6.** Долбоордук ишмердүүлүктү, дизайн студиялардын же мекемелердин, уюмдардын, дизайн жаатында иштеп чыгуу менен алектенген фирмаларда структуралык бөлүмдөрдүн чыгармачыл топторун башкарууга жөндөмдүү;

**КК-7.** Адистештирилген тармакта долбоорлоо иштерин башкарууга жөндөмдүү;

**КК-8.** Комплекстүү долбоорлорду, анын ичинде эксперименталдык же инновациялык, ишке ашырууга автордук көзөмөл жүргүзүгө жөндөмдүү;

***- илимий-изилдөөчүлүк иш-чөйрөсүндө:***

**КК-9.** Заманбап илимий-техникалык маалыматтарды, анын ичинде алдыңкы ата мекендик жана чет өлкөлүк дизайн тажрыйбасы жаатында маалыматтарды чогултууга, системалаштыруу жана талдоого жөндөмдүү (программанын профилине ылайык);

**КК-10.** Кардарлардын (жана / же келечектеги колдонуучулардын) болжолдонгон объектилерге жана системаларга болгон талаптарын же муктаждыктарын изилдөөгө даяр;

**КК-11.** Дизайн жаатында долбоорлоо алдындагы, долбоорлоо жана дизайндан кийинки изилдөөлөрдү жүргүзүүгө жөндөмдүү; алардын натыйжаларын талдоо;

**КК-12.** Жүргүзүлгөн изилдөөлөрдүн натыйжаларын доклад, макала түрүндө сунуштоого жөндөмдүү;

***- педагогикалык иш-чөйрөсүндө:***

**КК-13.** Билим берүү программаларын жана жеке билим берүү траекториясын түзүүгө катышууга жөндөмдүү; студенттердин кесиптик жана атайын даярдыгы үчүн, анын ичинде маалыматтык технологияларды колдонуу менен, жаңы дисциплиналардын жана факультативдик курстардын мазмунун калыптандыруу;

**КК-14.** Окуу сабактарын өткөрүүгө, лабораториялык иштерди жана практикумдорду уюштурууга жана модернизациялоого, кесиптик жана адистештирилген дисциплиналар үчүн окуу куралдарын иштеп чыгууга даяр.

Профил 5 аталыштан ашпаган кошумча кесиптик компетенциялары менен аныкталат жана ЖОЖ тарабынан өз алдынча аныкталат. Профилдердин тизмеси ОМБ тарабынан бекитилет.

**5.2. Магистрлерди даярдоонун НББПнын түзүмүнө талаптар**

Магистрлерди даярдоонун НББПнын түзүмү төмөнкүдөй блокторду камтыйт:

1-таблица

**570400 Дизайн багыты боюнча магистратурасынын НББПнын түзүмү**

|  |  |  |  |
| --- | --- | --- | --- |
| **Магистрлерди даярдоонун НББПнын түзүмү** | | **Магистрлерди даярдоонун НББПнын жана анын блокторунун кредиттердеги көлөмү** | |
| Блок 1 | Дисциплиналар (модулдар) | 60-90 |
| Жалпы илимий цикл | 25-35 |
| Кесиптик цикл | 35-55 |
| Блок 2 | Практика | 20-40 |
| Блок 3 | Жыйынтыктоочу мамлекеттик аттестация | 10-20 |
| Магистрлерди даярдоо боюнча ЖКББ НББПнын көлөмү | | **120** | |

Жож МББС талаптарына ылайык магистрлерди даярдоодогy НББПны иштеп чыгат жана Квалификациялардын улуттyк алкагына ылайык oкyтyyнун натыйжаларына жетишүү үчүн жооп берет.

Дисциплиналардын (модулдардын) топтомун жана алардын магистрлерди даярдоодогу НББПнын ар бир блоryна тиешелүү эмгек сьiйымдуулугун жож КРнын Квалификациялардын улуттyк алкагында каралган окутуунун натыйжаларынын жыйындысы түрүндө аны өздөштүрүүнүн талаптарын эске алуу менен ушул блок үчүн белгиленген көлөмдө өз алдынча аныктайт.

**5.2.1.** "Практика" 2-блогy окуу практикасын (тааныштыруу, технологиялык, илимий-изилдөө же чыгармачыл иштери) жана өндүрүштүк (долбоордук, педагогикалык, илимий-изилдөө же чыгармачыл) практиканы камтыйт.

Жож бир же бир нече типтеги практиканы тандоого укуктуу, ошондой эле белгиленген кредиттердин чегинде кошумча типтеги практиканы белгилей алышат.

**5.2.2.** "Мамлекеттик жыйынтыктоочу аттестация" 3-блогу мамлекеттик экзаменди тапшырууга даярдыкты жана тапшырууну, бүтүрүүчү квалификациялык ишти аткарууну жана аны жактоону (жож мамлекеттик экзаменди тапшырууну жыйынтыктоочу мамлекеттик аттестация курамына киргизген учурда) камтыйт.

**5.2.3.** Магистрлерди даярдоодонун НББПнын алкагында милдеттүү жана элективдүү бөлүкчөлөр айырмаланат .

Магистрлерди даярдоодонун НББПнын алкагында милдеттүү бөлүгүнө жалпы илимий, универсалдуу, социалдык-инсандык жана жалпы маданий жана кесиптик компетенциялардын калыптанышын камсыз кылуучу дисциплиналар жана практикалар кирет, КРнын Квалификациялардын улуттук алкагынын деңгээлдерин эске алуу менен. .

Мамлекеттик аттестациянын көлөмүн эсепке албаганда, милдеттүү бөлүктүн көлөмү магистрлерди даярдоонун НББПнын жалпы көлөмүнүн 50 пайызынан пайызынан ашпашы керек.

Магистрлерди даярдооннун НББПнын элективдүү бөлүгүндө студенттер тийиштүү багыт боюнча дисциплиналарды тандай алышат, ошондой эле башка багыттар боюнча магистрлерди даярдоонун НББПнын дисциплиналарын тандоого жол берилет.

**5.2.4.** Жож ден-соолугунун мүмкүнчүлүктөрү чектелүү адамдарга (алардын арызы боюнча) магистрлерди даярдоонун НББП боюнча окууга мүмкүнчүлүк берүүгө тийиш, алардын психофизикалык өнүгүү өзгөчөлүктөрүн, жеке мүмкүнчүлүктөрүн эске алышат жана зарыл болгон учурда аталган адамдардын өнүгүүсунун бузулушун түзөтүүнү жана социалдык өнүгүүсүн камсыз кылат.

**5.3. Магистрлерди даярдоонун НББПсын ишке ашыруунун шарттарына карата талаптар**

**5.3.1. Окуу процессин кадрлар менен камсыз кылуу**

Ушул НББПнын билим берүү процессин камсыз кылган мугалимдердин жалпы санындагы илимий даражага жана (же) илимий наамга ээ болгон мугалимдердин үлүшү кеминде 60% түзүшү керек.

Дизайн жана сүрөт искусствосу жаатындагы жогорку кесиптик билимдин тажрыйбалуу окутуучулар үчүн доценттин илимий наамына барабар төмөнкү критерийлер болуп саналат: мамлекеттик ардактуу наамдардын жана айырмачылыктардын болушу; тиешелүү кесиптик чөйрөдөгү мамлекеттик жана өкмөттүк сыйлыктардын лауреаттарынын наамдары; тиешелүү эл аралык жана маанилүү республикалык конкурстардын жана көргөзмөлөрдүн ар кандай даражадагы лауреаты дипломдору (жеке же түздөн-түз көзөмөлү астында даярдалган); тиешелүү профилдеги кыргыз же эл аралык чыгармачыл союздарга мүчө болуу (эгерде көрсөтүлгөн критерийлердин экиден кем эмес болсо).

Магистрдик программанын илимий мазмунун жана билим берүү бөлүгүн жалпы башкарууну профессор же доцент ишке ашырышы керек. Эки магистрдик программаны бир жетекчи көзөмөлдөй албайт.

Студент-магистрантка түздөн-түз жетекчиликти окумуштуулук даражасы жана илимий наамы же бул жагынан жетекчилик кылуу тажрыйбасы бар илимий жетекчилер ишке ашырышат, бир илимий жетекчи **5** тен көп эмес студент-магистрантка жетекчилик кыла алат (муну жождун окумуштуулар кеңеши аныктайт).

**5.3.2. Окуу процессин окуу-методикалык жана маалыматтык камсыз кылуу**

Магистрлерди даярдоонун негизги билим берүү программаларын ишке ашыруу ар бир студенттин НББПнын дисциплиналардын (модулдарынын) толук тизмесине ылайык түзүлгөн маалымат базаларына жана китепкана фонддоруна кирүүсүн камсыз кылуусу керек.

Студенттер жергиликтүү жана чет элдик университеттер, ишканалар жана уюмдар менен тез маалымат алмашуу мүмкүнчүлүгүнө ээ болушу керек.

Университеттин билим берүү программасы билим берүүчү маалыматтык ресурстар менен камсыз болушу керек: студенттерди аралыктан окутуу үчүн видео сабактар, видео презентациялар.

Китепкана фондунун электрондук ресурстарына тийиштүү тармактардагы илимий жана чыгармачыл изилдөөлөрдүн натыйжаларын жарыялаган 5тен кем эмес мезгилдүү басылмаларына (окутуу профилине ылайык) ) жеткиликтүү мүмкүнчүлүк берилиши керек.

Электрондук басылмаларды колдонууда университет ар бир магистрантка изилденүүчү жана өз алдынча иш алып барган компьютердик класста жумасына 10 сааттан кем эмес окулган сабактардын көлөмүнө ылайык, Интернетке чыгууга мүмкүнчүлүк берүүчү компьютердик класста камсыз кылууга милдеттүү.

**5.3.3. Окуу процессин материалдык-техникалык камсыздоо**

Магистрлерди даярдоонун НББП камсыз кылуучу жож окуу планында каралган, санитардык жана өрт коопсуздугунун талаптарына жана нормаларына жооп берүүчү дисциплиналык жана дисциплиналар аралык даярдыктын, көркөм, долбоордук, лабораториялык, практикалык жана илимий-изилдөөчүлүк студенттердин иштерин бардык түрлөрүн өткөрүүчү, материалдык – техникалык базага ээ болуусу зарыл, же магистрлердин натыйжалуу илимий-практикалык даярдыгын камсыз кылууга негиз түзгөн компаниялар, ишканалар менен туруктуу мамилелер камсыз кылуусу керек.

Материалдык-техникалык базага жана маалыматтык камсыз кылууга багыттагы бүтүрүүчүлөрдүн универсалдуу компетенцияларын ишке ашырууга минималдуу талаптар:

1) аудиториялардын жана лабораториялардын болушу:

• жалпы илимий циклдин сабактары боюнча сабактарды өткөрүү үчүн аудиториялар;

2) башка жайлардын болушу:

• электрондук китепкана, Интернетке байланышы бар окуу залы.

Магистратуранын НББПнын кесиптик циклин ишке ашыруу үчүн минималдуу керектүү материалдык-техникалык камсыздоонун тизмесине төмөнкүлөр кирет:

• адистештирилген аудиториялар жана алардын заманбап компьютердик долбоорлоо тутумдары менен жабдылышы;

• илимий изилдөө үчүн окуу жана илимий лабораториялар (көрсөтмө куралдары, компьютер, маалымат базалары);

• НББПнын магистратуранын профилине ылайык чыгармачыл лабораториялар / студиялар.

**5.3.4. Бүтүрүүчүлөрдү даярдоонун сапатын баалоо**

Жогорку окуу жайы магистрды даярдоонун сапатына кепилдигин камсыз кылууга милдеттүү.

Магистр даярдоонун НББПсын ишке ашыруунун сапатын баалоо студенттердин жетишүүсүн күнүмдүк текшерүүнү, ортолук аттестациялоону жана бүтүрүүчүлөрдү мамлекеттик аттестациялоону камтышы зарыл.

Күнүмдүк текшерүүнүн жана ар бир сабак боюнча 2-денгээлдеги студенттин ортолук аттестациясынын атайын формалары жана жол-жоболору университет тарабынан өз алдынча иштелип чыгат жана окуунун биринчи айында студенттерге билдирилет.

ЖОЖ келечектеги кесиптик ишмердүүлүгүнүн шарттарына студенттердин жетишкендиктерин жана орто аралык аттестациялоо программаларын максималдуу жакындаштыруу үчүн шарттарды түзүшү керек, ал үчүн белгилүү бир дисциплинанын мугалимдеринен тышкары, жумуш берүүчүлөр, тиешелүү дисциплиналарды окуган мугалимдер ж.б. тышкы эксперттер катары активдүү катышуусу керек.

5.3.4.1. Жыйынтыктоочу мамлекеттик аттестация мамлекеттик бүтүрүүчү квалификациялык ишти – магистрдик диссертацияны аткарууну жана коргоону камтыйт. Мамлекеттик экзамен жождун каалоосу боюнча киргизилет.

Бүтүрүүчү квалификациялык иштин мазмунуна, көлөмүнө жана түзүмүнө талаптарды жогорку окуу жайы аныктайт.

Жыйынтыктоочу мамлекеттик аттестация бүтүрүүчү квалификациялык ишти аткарууну жана коргоону камтыйт – илимий магистрдик диссертация, же магистрдик диссертация (практикалык багыты боюнча) жана бүтүрүүчү долбоору менен, же изилдөө бөлүмү бар магистрдин долбоору же эксперименталдык, инновациялык же концептуалдык дизайн-долбоор түрүндө. Бүтүрүүчү квалификациялык иши магистр даярданган (илимий-изилдөөчүлүк, педагогикалык, долбоордук, чыгармачыл ж.б.) ишмердүүлүктүн маселесинин түрүнө байланыштуу аткарылат, өз алдынча жана логикалык жактан аяктаган иши катары көрсөтүлөт.

Бүтүрүүчү квалификациялык иштин тематикасы төмөнкүлөргө багытталышы керек:

* программага ылайык дизайн жаатындагы кесиптик маселелерди чечүү;
* дизайн жаатында окутуунун ушул чөйрөсүндө окутуу методикаларын, билим берүү программаларын өркүндөтүү.

Бүтүрүүчү квалификациялык ишин аткарууда, окуп жаткандар алган терең билимдери жана көндүмдөрүнө таянып, калыптанган универсалдык жана кесиптик компетенцияларын, өз алдынча кесиптик ишмердүүлүгүнүн милдеттерин заманбап денгээлде чечүүнү, атайын маалыматты кесипкөй баяндоону, өз көз карашын аргументештирүүнү жана жактоону, өздөрүнүн жөндөмдүүлүктөрүн жана билгичтиктерин көрсөтүшү керек.

**570400 Дизайн** багыты боюнча ушул ЖКББ Мамлекеттик билим берүү стандарты базалык жож - Н.Исанов атындагы КМКТАУнун алдындагы Курулуш жана архитектура боюнча билим берүү тармагындагы Окуу- методикалык бирикме тарабынан иштелип чыккан.

ОУБдун төрагасы: Н.Исанов атындагы КМКТАУнун

биринчи проректору Саткыналиев Т.Т., т.и.к., доцент